FreeBSD kézikönyv
Előző | Fejezet 2. A FreeBSD telepítése | Következő

# 2.12. Telepítési útmutató haladóknak

Írta: Valentino Vaschetto.

Ebben a szakaszban megtudhatjuk, hogyan telepítsük a FreeBSD-t speciális esetekben.

## 2.12.1. A FreeBSD telepítése billentyűzet vagy monitor nélkül

A telepítés ezen fajtáját “fej nélküli telepítésnek” (headless install) hívják, mivel a gép, amire a FreeBSD-t telepíteni akarjuk, nem rendelkezik monitorral vagy éppen még VGA kimenettel sem. Felmerülhet a kérdés: hogyan lehetséges mindez? A soros vonali konzol használatával! A soros konzol segítségével lényegében egy másik számítógép monitorját és billentyűzetét használjuk. Ennek megvalósításához elsőként kövessük a rendszerindító lemezek készítésének 2.3.7 Szakaszban leírt lépéseit.

Az így létrehozott lemezeket pedig az alábbi lépésekkel tehetjük képessé a soros konzolon keresztüli rendszerindításra:

1. A rendszerindító lemezek átállítása soros konzolra

   Ha a létrehozott lemezekkel most csak egyszerűen elindítanánk a FreeBSD-t, akkor a megszokott telepítési módban indulna el. Mi viszont azt akarjuk, hogy a telepítéshez a FreeBSD a soros konzolon keresztül induljon el. Ehhez tegyük be és a mount(8) paranccsal csatlakoztassuk FreeBSD rendszerünkhöz a `boot.flp` image-et tartalmazó lemezt.

       # mount /dev/fd0 /mnt

   Most, miután csatlakoztattuk a lemezt, váltsunk az `/mnt` könyvtárra:

       # cd /mnt

   Itt fogjuk beállítani a lemezt a soros konzolon keresztüli indulásra. Létre kell hoznunk egy `boot.config` nevű állományt, amelybe a `/boot/loader -h` sor fog kerülni. Ezzel jelezzük a rendszerbetöltőnek, hogy a rendszerindítás során a soros konzolt akarjuk használni.

       # echo "/boot/loader -h" > boot.config

   Miután a lemezen sikeresen elvégeztük a szükséges beállítást, válasszuk le a umount(8) parancs kiadásával:

       # cd /
       # umount /mnt

   Most már kivehetjük a lemezt a meghajtóból.

2. A null-modem kábel csatlakoztatása

   Össze kell kötnünk a két számítógépet egy null-modem kábellel. Nincs más teendőnk, mit összekapcsolni a két gép soros portjait. Itt a szokásos soros kábel nem működik, konkrétan null-modem kábelre van szükség, mivel benne néhány vezetéket máshogy kötöttek be.

3. A telepítés indítása

   Most már ideje elkezdeni a telepítést. Tegyük a `boot.flp` image-et tartalmazó lemezt a fej nélkül telepítendő gép meghajtójába és kapcsoljuk be.

4. Kapcsolódás a fej nélküli gépre

   Ezután a cu(1) parancs felhasználásával kapcsolódjunk rá a gépre:

       # cu -l /dev/cuad0

Ezzel készen is vagyunk! Innentől a `cu` által megnyitott kapcsolaton keresztül tudjuk vezérelni a fej nélküli számítógépet. Hamarosan megkér minket a `kern1.flp` image-et tartalmazó lemez behelyezésére, majd megkérdezi a használt terminál típusát. Itt válasszuk ki a színes FreeBSD konzolt (FreeBSD color console) és folytassuk a telepítést a megszokott módon.

Előző | Tartalom | Következő
Hibakeresés | Fel | Saját telepítőeszköz elkészítése

Ha kérdése van a FreeBSD-vel kapcsolatban, a következő címre írhat (angolul): <freebsd-questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.